Staking by Mango neem Maandagoggend 'n aanvang – Solidariteit - Solidariteit WêreldSolidariteit Wêreld
Staking by Mango neem Maandagoggend 'n aanvang – Solidariteit
Onderhandelinge Sondagaand misluk
Die vakbond Solidariteit het vandag bevestig dat sy lede, wat 95% van die vlieëniers by die lugredery Mango uitmaak, vanaf Maandagoggend om 05:00 gaan staak nadat onderhandelinge in duie gestort het. Dit volg nadat die vakbond vandag (Sondag) met die bestuur van Mango ontmoet het om tot 'n moontlike skikking te kom rakende salarisonderhandelinge vir sy lede wat onder meer kapteins en eerste offisiere by die lugredery insluit.
Volgens Deon Reyneke, adjunkhoofsekretaris by Solidariteit, het die ontmoeting met die bestuur by die maatskappy op Sondag geen vrugte afgewerp nie. "Ongeag die werklikheid dat Mango vlieëniers aansienlik minder verdien as die bedryfsnorm het bestuur geensins daarin belanggestel om met sy werknemers te onderhandel nie. Mango-bestuur het bloot voet by stuk gehou dat hy nie sy aanvanklike aanbod van 6% sal hersien nie, terwyl die vakbond sy mandaat sou aanpas in 'n poging om die onderhandelinge te laat slaag," het Reyneke verduidelik.
Reyneke het voorts gesê dat hoewel Solidariteit vier dae kennis van die beoogde staking, wat langer as die vereiste tydperk is, aan bestuur gegee het, was bestuur aanvanklik nie eers geneë om met Solidariteit te vergader nie. "Ten spyte van die feit dat Solidariteit deurentyd nog oorgehaal was om aktief aan die onderhandelingsproses deel te neem, het dit 'n senior kaptein geverg om die bestuur te oorreed om hoegenaamd met die vakbond te vergader," het Reyneke gesê.
"Dit blyk weereens dat die bestuur by Mango nie daartoe verbind is om sy gekwalifiseerde werknemers tegemoet te kom wat hul salarisverhogings, wat benede markwaarde is, betref nie. Mango het Solidariteit-lede dus met geen ander keuse gelaat as om die ongewenste stap van 'n staking te neem nie," het Reyneke verduidelik.